《西湖雪霁寄彦瞻》
宋代·释道潜

西湖漫天三日雪，上下一色迷空虚。
层峦沓嶂杳难辨，彷佛楼空疑有无。
饥雏乳兽失所食，飞走阡陌空号呼。
中园却羡啄木鸟，利嘴自解谋朝哺。
晓来钟鼓报新霁，天半稍稍分浮图。
试凭高楼肆远目，千里颠倒罗琼琚。
逡巡夜月出海角，光彩猛射来城隅。
方壶圆峤只在眼，绰约恍晤神仙居。
咄哉浩景似欺压，谓我不足为传摸。
风流江左杜从事，气格豪赡凌相如。
安得飘飖跨鸾鹄，手持栗尾来为书。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦空友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。